钦定古今图书集成/明伦汇编/氏族典/第285卷 > 黄干
## 钦定古今图书集成/明伦汇编/氏族典/第285卷 > 黄干

按《宋史黄干传》：“干字直卿，福州闽县人。父瑀，高宗时
为监察御史，以笃行直道著闻。瑀没，干往见清江刘
清之，清之奇之，因命受业朱熹。宁宗即位，补将仕郎，
铨中授迪功郎，监台州酒务。丁母忧，学者从之讲学
于墓庐甚众。熹讣闻，干持心丧三年毕，调监嘉兴府
石门酒库。时韩𠈁胄方谋用兵，吴猎帅湖北，将赴镇”，
访以兵事，猎雅敬干名德，辟为荆湖北路安抚司激
赏酒库。为临川令，改知新淦县。以提举常平郡太守
荐，擢监尚书六部门，未上，改差通判安丰军，寻知汉
阳军，以病乞祠，主管武夷冲祐观。寻起知安庆府。制
置李玨辟为参议官，再辞不受。既而朝命与徐侨两
易和州，且令先赴制府禀议。干至制府，玨往维扬视师，与偕行。其时幕府书馆皆轻儇浮靡之士，僚吏士
民有献谋画，多为毁抹疏驳。“将帅偏裨，人心不附，所
向无功，流移满道，而诸司长吏张宴无虚日。”干知不
足与共事归，再辞和州之命，仍乞祠，闭阁谢客。同幕
忌之尢甚，共诋排之，遂力辞去，请祠不已。俄再命知
安庆，不就。入庐山，访其友李燔、陈宓，相与盘旋玉渊、
三峡间，俛仰其师旧迹，讲《乾坤》二卦于白鹿书院，山
南北之士皆来集。未几，召赴行在所奏事，除大理丞，
不拜。俄命知潮州，辞不行。差主管亳州明道宫，逾月，
遂乞致仕，诏许之，特授承议郎。既殁后数年，以门人
请谥，特谥“文肃。”有《经解》、文集行于世。